ઇનગ્રીડ પણ ઓસ્કરની સાથે બ્રિનલિટ્ઝના નવા પ્લાંટમાં કામ કરવા આવતી હતી, પરંતુ પોતાનું રહેવાનું તો એણે છાવણીની બહાર જ રાખ્યું હતું. ઑફિસના કામકાજના કલાકો પૂરતી જ એ ફેક્ટરીની અંદર રહેતી હતી. ઓસ્કર સાથેના તેના સંબંધોમાં એક ખાસ પ્રકારનું ઠંડાપણું આવી ગયું હતું, અને ભવિષ્યમાં પણ એ ઓસ્કરની સાથે રહેવાની ન હતી! પરંતુ સાથે-સાથે ઓસ્કર પ્રત્યે એ કોઈ કિન્નાખોરી પણ રાખવા માગતી ન હતી, અને ઓસ્કર પણ આવનારા મહિનાઓમાં ઘણી વખત તેના એપાર્ટમેન્ટની મુલાકાત લેવાનો હતો. પોલિશ દેશભક્ત અને ઉત્સાહી એવી ક્લોનોવ્સ્કા ક્રેકોવમાં જ રહી ગઈ હતી, પરંતુ તેણે પણ ઓસ્કર સાથેના સંબંધોમાં કોઈ દેખીતી કડવાશ દર્શાવી ન હતી. ક્રેકોવની મુલાકાત દરમ્યાન ઓસ્કર તેને મળતો રહેતો હતો, અને એસએસ કોઈ સમસ્યા ઊભી કરે તો તેમાં એ પણ ઓસ્કરને મદદ કરતી હતી. છતાં પણ સચ્ચાઈ એ હતી, કે ક્લોસ્નોવ્સ્કા અને ઇનગ્રીડ સાથેના તેના સંબંધો બહુ જ સહજ રીતે અને કોઈ જ કડવાશ વગર સંકેલાઈ જરૂર રહ્યા હતા, પરંતુ આ કારણે એમ સમજવું ભૂલ ભરેલું હતું, કે પોતાના વૈવાહિક સંબંધો તરફ ઓસ્કર પાછો વળી રહ્યો હતો.